Néese unìabéepi àniawa,
nawàwalitáica yái nadàbacaalíté náibaidaca Dios icapèe irìcu,
Jerusalén ìyacàlená irìcu,
néenialí Jesús ìyacaté Dios icapèe néeni,
ìipìnaníca yèepunícawa irìcubàa yái íipidenéerica Salomón ibàacháwaléná.
Néese,
yá judíonái íiwacanánái nàwacácawa itéesebàa,
yá náimaca irí:
“¿Càinápiná idècuni máalíacáanáca pimànica wáiwitáise mamáalàacata?
Báisícaalí píacata Cristo,
yá iwàwacutá picàlida walí amalánamani.”
Jesús íimacaté nalí:
“Idécué nucàlidaca piríni,
quéwa càmitacué piwàwa peebáidaca nùwali.
Níái íibaidacalésica,
numànica nía Núaniri Dios íipidená ìwaliwa,
níacata icàlidéeyéi nuináwaná ìwali nacái.
Quéwa píacué càmíiyéita yeebáida nùwali,
càmicáinácué nùasu ovejanái pía.
Nùasunái oveja yáalíaca yéemìaca nusàna.
Núalíaca nacái nàwali,
yá nacái nàacawa núami.
Nùaca nalí nacáuca càmíiri imáalàawa.
Iná càmita néetápináwa quirínama.
Canácata nacái yáaliméeripiná yeedáca nía nucáapi irìcuíse.
Yái Núanirica,
yácata cachàiníiri canánama íicha,
yái yèerica nulí nía.
Yá nacái canácata yáaliméeri yeedáca nía Núaniri icáapi irìcuíse.
Abéericata núa Núaniri yáapichawa.”
Néese,
yá Judío íiwacanánái yeedáca íba àniawa,
nanúacaténáni.
Quéwa Jesús íimacaté nalí:
“Madécaná wawàsi cayábéeyéi idé núasáidaca pirícué,
numàníiyéi Núaniri ichàini iyú.
Néeni,
¿Cháná yái piwàwéericuéca pinúaca núa ìwalíise íba iyú?”
Yá Judío íiwacanánái íimaca irí:
“Càmita wanúa pía ìwalíise yái cayábéeri wawàsica pimàníirica.
Iwalíiseta yái pimàníináca píawawa Dios iyú,
pía abéeri asìalica.”
Jesús íimaca nalí:
“Irìcu yái pìasu tàacáisicuéca,
yái Moisés itànèericaté,
Dios íimacaté:
‘Càica núumaca,
càicuéca píade iyúwa diosnái.’ ”
Yá Dios yàacaté náipidená diosnái,
níái Dios itàacái yàanèeyéicaté irí.
Iná iwàwacutá wamànica càide iyúwa Dios itàacái íimáaná.
Quéwa núa,
Dios iseriérica,
nuíbaidacaténá irí,
yá nacái ibànùaca núa irìculé èeriquéi.
Néese,
yácué píimaca:
“Pitàaníca báawanama Dios ìwali.”
Núumacáiná:
“Dios Iirica núaquéi.”
“Càmicaalí numàni càide iyúwa Núaniri Dios imàníiná,
piicácué peebáida nùwali.
Quéwa éwitacué càmita peebáida nùwali,
peebáidacué nàwali níái wawàsinái numàníiyéica,
píalíacaténácué,
peebáidacaténácué nacái Núaniri ìyaca núapicha,
yá nacái nùyaca Núaniri yáapichawa.”
Yáté nawàwaca náibàaca àniawani,
quéwa yáté ichúuliacawa náicha.
Néese,
yáté Jesús yèepùacawa abéemàalé inanábàa Jordán,
aléde Juan idàbacatalécaté ibautizáca quéecha,
yá nérécaté iyamáawa.
Madécaná wenàiwica yàanàacaté yàatalé,
yá náimacaté:
“Ewitaté càmita Juan imàni yái càmíirica wenàiwica idé imànica,
quéwa macáita yái Juan icàlidáanácaté Jesús iináwaná ìwali,
báisíirita macáita.”
Yáté madécaná wenàiwica yeebáidacaté Jesús ìwali néeni.